สนช.ผ่านร่างแก้ไขประมวลรัษฎากร 3วาระรวด
สนช.ผ่านร่างพ.ร.บ.แก้ไขเพิ่มเติมประมวลรัษฎากร 3วาระรวด หลังมีมติตั้งคณะกมธ.เต็มสภา
2 ต.ค. 2557

สนช.ผ่านร่างพ.ร.บ.แก้ไขเพิ่มเติมประมวลรัษฎากร 3วาระรวด หลังมีมติตั้งคณะกมธ.เต็มสภา
เมื่อวันที่ 2 ก.ย. ที่ประชุมสภานิติบัญญัติแห่งชาติ (สนช.) ที่มีนายพรเพชร วิชิตชลชัย ประธานสนช. เป็นประธาน ได้การประชุมเพื่อพิจารณาเห็นชอบร่างพ.ร.บ.แก้ไขเพิ่มเติมประมวลรัษฎากร (ฉบับที่ ..)  พ.ศ.. ในวาระที่ 3 โดยที่ประชุมมีมติเห็นชอบร่างดังกล่าว ด้วยคะแนน 194 ต่อ 2 และงดออกเสียง 2  เพื่อประกาศใช้บังคับเป็นกฎหมายต่อไป 
นายสมหมาย ภาษี รมว.คลัง ได้ชี้แจงหลักการและเหตุผลในการร่างกฎหมายว่า เป็นการแก้ไขเพิ่มเติมมาตรา 63 ตามประมวลรัษฎากร เพื่อให้ระยะเวลาในการขอคืนภาษีเงินได้ที่ถูกหักไว้ ณ ที่จ่ายและนำส่งแล้วเป็นจำนวนเงินเกินกว่าที่ควรต้องเสีย ให้สอดคล้องกับมาตรา 27 ตรี แห่งประมวลรัษฎากร ที่มีบทบัญญัติในลักษณะทำนองเดียวกัน
พร้อมทั้งแก้ไขบทบัญญัติการขอคืนภาษีเงินได้ที่ถูกหักไว้ ณ ที่จ่ายและนำส่งแล้วของบุคคลที่ไม่อยู่ในเกณฑ์ที่จะต้องเสียภาษีและยื่นรายการตามมาตรา 56 ให้มีความชัดเจนขึ้น ทั้งนี้ เป็นการแก้ไขเนื้อหาเพียงมาตราเดียว โดยที่ประชุมมีมติตั้งคณะกรรมาธิการเต็มสภา เพื่อพิจารณา 3 วาระรวดก่อนลงมติเห็นชอบ ซึ่งถือเป็นกฎหมายฉบับแรกที่สนช.พิจารณาโดยใช้กรรมาธิการเต็มสภา